**Urbanizáció antropológiája BTKVAN207 című előadás vizsgakérdései**

**Minta ZH megoldással**

Összesen szerezhető pontszám: 100 pont.

Értékelés: Elégséges: 50-60 pont; Közepes: 61-70 pont; Jó: 71-80 pont; kiváló: 81-100 pont.

1. **Mutassa be a fontosabb városszerkezeti modelleket!** 30 pont

A városok esetében a fizikai szerkezetnél sokkal izgalmasabb kérdés, hogy az egyes funkciók és társadalmi csoportok hogyan helyezkednek el a városi térben. Erre különböző modellek születtek, mint ahogy a telephelyelméletek igyekeznek magyarázni a gazdasági tevékenységek térbeli pozícióját. A településeken belüli tagozódás gyökerei igen régre nyúlnak vissza. Tulajdonképpen, amióta vannak ismereteink nagyvárosokról (Alexandriáról, Rómáról) azóta tudunk a városrészek differenciálódásáról, ezt a középkorban gyakran jogi eszközökkel is elősegítik, külön negyedeket hozva létre például a zsidóknak (elsőként a Velence Cannaregio negyedében fekvő Ghetto), vagy a külföldi kereskedőknek (például Novgorodban, vagy Bergenben a Hansa negyedei), illetve az azonos céhbe tartozó kézművesek is gyakran koncentrálódnak egy helyen. Mégis, a modern nagyvárosok tagolódását leíró elméletek Amerikában születtek meg, ahol a nagyvárosok fejlődését nem nagyon befolyásolták a történelmi előzmények, a társadalmi szerkezet pedig minden másnál összetettebb volt. A városszerkezeti modellek megjelenése az ún. Chicagói iskolához köthetők.

Burgess koncentrikus városmodellje (1926): Alapja: népszámlálás. 7 zónát különböztetett meg: 1: Loop, vagy CBD (central business district, központi üzleti negyed. 2.: átmeneti övezet. 3: „kékgallérosok” ipari munkások és családjaik otthona. 4.: magasabb minőségű lakóövezet. 5. Ingázók övezete. 6. mezőgazdasági terület. 7. „hátország.

Hoyt modellje: szektormodell. A központokban a különböző funkciók keveréke jön létre, bővülés során az egyes funkciók egy-egy szektor mentén kezdenek egyre több helyet foglalni, és fejlődésük a főbb közlekedési pályákhoz kapcsolódnak: központ, ipari szektor, közlekedési szektor, oktatás és rekreáció, alacsony bérű lakónegyed, átmeneti bérű lakónegyed, magas bérű lakónegyed.

Chauncy-Ullman többmagvú városmodellje (1945): korábban önálló városmagok körül kialakuló részek fejlődéséből kialakult negyedek: központi üzleti körzet, nagykereskedelem, könnyűipar, alsó osztályú lakónegyed, közép osztályú lakónegyed, magas osztályú lakónegyed, nehézipar, külső üzleti körzet, külvárosi lakóterület, külvárosi iparterület.

trade-off modell: A városok belülről kifelé történő koncentrikus bővülésén alapul, melynek hajtóereje a befektetők hozzáférése a belváros közeli területekhez.

További modellek: Vance (1964) urban realms modellje; White (1987); posztmodern nagyváros-modellek)

1. **Mit jelentenek az alábbi fogalmak: urbanizáció, reurbanizáció, dezurbanizáció?**  15 pont

Urbanizáció: A városodás, illetve városiasodás fogalma együttesen. Egyszerre jelöli a városrobbanás folyamatát és a városrobbanás első szakaszát is.

Az első szakasz, a városrobbanás (urbanizáció) abszolút koncentrációnak is nevezünk, és a városok népességszámának gyors növekedésével jár együtt. Úgy is értelmezhetjük, hogy ez a városfejlődés „take off” szakasza: előtte évszázadokon át viszonylag kiegyensúlyozott és lassú növekedés vált itt át meredek emelkedésbe, majd a szakasz lezárultával megint csillapodik az ütem. Szülőhazája az ekkoriban Nagy-Britanniává váló Anglia, ahol bizonyos előjelei már a 17. században megjelennek, de igazi kibontakozása a 18. századra tehető, és lendülete nagyjából a 19. század utolsó harmadáig tart. A kontinentális Európában inkább a 19. században jelenik meg, Közép-Európába csak ennek a századnak a második felében jut el, és az Egyesült Államok is ezen második hullám része. Hazánkban tulajdonképpen két szakaszra bomlik: az első a dualizmus alatt indul, de ez elsősorban csak Budapest és néhány ipari centrum látványos átalakítását hozza magával. A második szakasz pedig a szocialista iparosításhoz kapcsolódik, éppúgy, mint a keleti blokk más országaiban. Napjainkban ebben a szakaszban jár Kína és Ázsia számos országa (beleértve Indiát), de a városrobbanás leglátványosabb terepe Afrika, ahol sok esetben valódi ipari forradalom nélkül került sor a népesség városokba özönlésére, hihetetlen méretűvé duzzasztva ezen városok gazdasági, urbanisztikai és szociális problémáit.

Reurbanizáció: Az urbanizációs folyamat egyik késői szakasza, amikor a nagyváros népességszáma a szuburbanizáció, majd dezurbanizáció jelentette csökkenés után ismét növekedésnek indul, s egy újabb koncentrációs, "vissza a városba" folyamat veszi kezdetét. A reurabnizáció koncepciója azon alapul, hogy a belvárosok kiürülésének megállítása az 1970-es évektől kezdve az európai várostervezés, várospolitika egyik kiemelt céljává vált. Ennek megfelelően részben piaci, részben közösségi alapon finanszírozott programok indultak annak érdekében, hogy revitalizálják a belső lakónegyedeket és a belvárosokat. Újra vonzó lakóhelyet kell teremteni, lakásokkal, zöldterületekkel, megfelelő közlekedési rendszerekkel, életképes közösségekkel, a befektetők számára attraktív irodákkal. Mindeközben általában örökségvédelmi kérdések is felmerülnek, és általában véve, rengeteg olyan, amelyet nehéz tisztán piaci alapon kezelni. Tulajdonképpen barnamezős rehabilitációról van szó: olyan területeket kell újból élettel megtölteni, amelyek elvesztették korábbi funkcióikat, és kihasználatlanul, illetve alacsony intenzitással hasznosítva tengődnek. A városfejlődési ciklusban ciklus egy új koncentrációs folyamat kezdetével záródik. Az új központok: a gazdasági szerkezet- (paradigma) váltás nyomán a telephelyi tényezők átértékelődnek, ennek megfelelően éppúgy új központok emelkednek fel, mint annak idején az ipari forradalom idején. A végeredmény egy maitól eltérő konfigurációjú településhálózat. (Enyedi informatikai urbanizációnak nevezi)

Dezurbanizáció: A dez- fosztóképző a „várostalanodásra” utal. A városfejlődési modellekben egy olyan (késői) szakasz, amelyben a városi népességnek nem csak a koncentrációja, hanem az abszolút értelemben vett száma is csökken, amelyben a népesség a városi térségektől a vidéki térségek felé mozog. Ennek az oka egyfelől egy értékrendi változás, ahol a környezethez, illetve magához a helyhez kötődő, mással nem pótolható értékek (olyan egyszerűek, mint a jó levegő, saját – valódi, és nem csak gyep és tuja kombinációjából álló – kert, nyugalom, stresszmentes élet lehetősége, közvetlen kapcsolatok lehetőségei a lakókörnyezetben) előtérbe kerülése. Másik oldalon pedig a lehetőség, amit a munkavállalás fogalmának bizonyos átalakulása teremtett: számos olyan munkakör született az elmúlt évtizedben, ahol a mindennapos személyes jelenlét nem követelmény. A valódi dezurbanizációnak feltétele, hogy lazuljanak a kiköltözőt a városi agglomerációhoz kapcsoló funkcionális szálak. Bármennyire is vidéki település, eldugott falu is a választott lakóhely, ha onnan mondjuk 10 perc alatt elérhető az autópálya, és újabb 30 perc alatt a nagyváros (kb. 70 km-et tettünk meg közben), és a család minden hétköznap meg is teszi ezt az utat oda-vissza, az csak a szuburbanizációnak egy térben kiterjedt változata, érdemben nem különbözik attól, mintha valaki ezt a bruttó egy órát mondjuk egy elővárosi vasút és egy villamos kombinációjában ülve teljesítené – kisebb távolságról bejárva.

1. **Mit jelentenek az alábbi fogalmak: regionalizmus és regionalizáció?** 10 pont

Regionalizmus**: F**öldrajzi integráció, melyet a természetföldrajzi bázis mellett a közös politikai-történelmi múlt, a gazdálkodási szerkezet, az infrastruktúra egységes rendszere, az erős összetartozás és a népesség régiótudata alkot. Az így kialakult régió nagy belső kohézióval rendelkezik, és határai elasztikusan változhatnak. Ez a típusú régió az egyenlő felek horizontális integrációját jelenti.

Regionalizáció: Felülről, intézményi szinten irányított közigazgatási-politikai folyamat. Földrajzilag egymáshoz közel fekvő önkormányzatok, területek önkormányzatilag, politikailag politikusok irányításának hatására egyesülnek. A létrejövő régió egy kvázi mesterséges alakulat, mely az adott terület közigazgatási funkcióit látja el politikai irányítással, vagyis alá- és fölérendeltségi viszonyban álló felek vertikális integrációjaként.

1. **Mit jelent az alábbi fogalom: megapolisz? Milyen urbanizációs problémafelvetések kapcsolódnak hozzá**? 10 pont

* az urbanizáció következménye: sűrűbben elhelyezkedő nagyvárosok elővárosaik révén összenőnek, **Városhalmazok (megapoliszok) alakulnak ki.**

1. **Mit jelentenek az alábbi fogalmak: település, város, falu?** 15 pont

Az ember lakóhelye, vagy szűkebb értelemben vett élettere, valamint többségében a munkahelye is. A legáltalánosabb megfogalmazásban a település az ember tágan értelmezett élettevékenységének táji, műszaki kerete. A falu és a város állandó település.

A város fogalma igen komplex jellegű, és minden ezzel foglalkozó tudományterület, vagy akár gyakorlati alkalmazás szempontjai egymástól igen eltérőek lehetnek. Van mód egyszerű, úgymond egykomponensű definíciók megfogalmazására. Ezek természetüknél fogva leegyszerűsített válaszokat adnak a problémára, mégis, praktikus okokból a használatuk elterjedt. Jogi városfogalom: abból a középkori hagyományból ered, hogy a város kiváltságolt hely, amely valamiképpen jogi értelemben is kiemelkedik környezetéből. Ennek kései maradványaként több országban mind a mai napig létezik városi jogállás, vagy városi cím. A legtöbb esetben ez nem jár gyakorlati különbségekkel, némely esetben azonban a városi önkormányzatok hatáskörei és kötelezettségei eltérőek lehetnek. Magyarországon ma a városi jogállás egy meglehetősen kiüresedett cím, különösebb következmények nélkül. Mindazonáltal, azokon a helyeken, ahol ilyen különbségtétel létezik, minden település besorolása egyértelmű: vagy város, vagy nem. (Létezik még: statisztikai városfogalom.) A város és falu definíciója minden esetben oppozícióban jelenik meg. Elhatárolásuk megközelítés függvénye. Ilyen megközelítés lehet: urbánus-rurális; építészeti szempontból a beépítés sűrűsége; foglalkoztatás szerkezet szerint mezőgazdasági és ipari; életmód szerint urbánus lét; strukturális felfogás szerint a falu egyszerű, a város összetett rendszer. Létezik még morfológiai, településhálózati szerep, történelmi hagyományok, ellátórendszer megközelítések is.

1. **Ismertesse a határ fogalmát és különböző jelentéseit!** 10 pont

Természeti határvonalak (hegyláncolatok, folyók, stb.) és Tudati törésvonalak. Határfogalom különböző jelentései:

A határ, mint elválasztó elem, gát (barrier): pl. államhatár.

A határ, mint szűrőzóna, kapukkal (filter): kikötők, vagy eltérő természeti és gazdasági karakterű tájak érintkezési vonalán, az ún. vásárvonalon kialakult városok, mint határpontok.

A határ, mint perem és ütközőzóna (frontier) előrehaladó terjedési folyamatok mozgó peremzónájaként (Pl. Az észak-amerikai kelet-nyugat irányú gyarmatosítási folyamata.)

A határ, mint összekapcsoló elem (kontakt zóna) speciális gazdasági övezetek, pl. vámszabadterületek.

1. **Mi az a mentális térkép? Mire használható?** 10 pont

A különböző társadalmi csoportok, társadalmi meghatározottság eltéréséből következően a kusza térbeli relációhalmazból különböző elemeket és viszonylatokat emelnek ki: *Mentális* (szubjektív, egyéni, tapasztalati) *tér; Kognitív térképezés* fogalmak.

A mentális tér vizsgálata két irányú: Az adott településről, térrészről szereznek információkat és/vagy a vizsgálati csoportok eltérő mentális térképei alapján magukat a csoportokat jellemezhetik.

Mindig tudnunk kell, hogy a mentális terek vizsgálatában erős szerepet kap az emlékezet alapján történő términősítés, hatással van rá a közvetlen érzékelés, a pillanatnyi hangulat, benyomás, és a megszűrt stabil tapasztalatnak is. De hatással vannak akár a gyerekkori emlékek is, így erősen szubjektív, amit a mérésnél figyelembe kell venni.